CELEX: 32022D0701
Language: el
Date: 2022-05-04 00:00:00
Title: Εκτελεστική απόφαση (ΕΕ) 2022/701 της Επιτροπής της 4ης Μαΐου 2022 για την κατάργηση της απόφασης 2010/346/ΕΕ σχετικά με προστατευτικά μέτρα για τη λοιμώδη αναιμία των ιπποειδών στη Ρουμανία (Κείμενο που παρουσιάζει ενδιαφέρον για τον ΕΟΧ)

5.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 131/6
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/701 ΤΗΣ ΕΠΙΤΡΟΠΗΣ
         της 4ης Μαΐου 2022
         για την κατάργηση της απόφασης 2010/346/ΕΕ σχετικά με προστατευτικά μέτρα για τη λοιμώδη αναιμία των ιπποειδών στη Ρουμανία
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 141 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/429 εξουσιοδοτεί την Επιτροπή να εκδίδει εκτελεστικές πράξεις για τη θέσπιση προσωρινών κανόνων επιπρόσθετα ή εναλλακτικά σε σχέση με εκείνους που ορίζονται στο μέρος IV τίτλος I κεφάλαιο 3 του κανονισμού (ΕΕ) 2016/429, για τις μετακινήσεις συγκεκριμένων ειδών ή κατηγοριών δεσποζόμενων χερσαίων ζώων. Οι εν λόγω προσωρινοί κανόνες μπορούν να εκδοθούν όταν καταγεγραμμένη νόσος που αναφέρεται στο άρθρο 9 παράγραφος 1 στοιχείο δ) του κανονισμού (ΕΕ) 2016/429 φαίνεται να εξαπλώνεται παρά τις απαιτήσεις μετακίνησης που έχουν οριστεί σύμφωνα με το μέρος IV τίτλος I κεφάλαιο 3 τμήματα 1 έως 6 του κανονισμού (ΕΕ) 2016/429.
                  
               
                     (2)
                  
                  
                     Ο εκτελεστικός κανονισμός (ΕΕ) 2018/1882 της Επιτροπής (2) εκδόθηκε στο πλαίσιο του κανονισμού (ΕΕ) 2016/429. Ο εκτελεστικός κανονισμός (ΕΕ) 2018/1882 περιλαμβάνει στο παράρτημά του τη λοιμώδη αναιμία των ιπποειδών (ΛΑΙ) και την κατηγοριοποιεί ως καταγεγραμμένη νόσο που αναφέρεται στο άρθρο 9 παράγραφος 1 στοιχείο δ) του κανονισμού (ΕΕ) 2016/429.
                  
               
                     (3)
                  
                  
                     Η απόφαση 2010/346/ΕΕ της Επιτροπής (3) εκδόθηκε σύμφωνα με το άρθρο 10 παράγραφος 4 της οδηγίας 90/425/ΕΟΚ του Συμβουλίου (4) και θεσπίζει προστατευτικά μέτρα όσον αφορά τη ΛΑΙ στη Ρουμανία. Τα εν λόγω προστατευτικά μέτρα προστίθενται στους όρους υγειονομικού ελέγχου που διέπουν τις μετακινήσεις ιπποειδών στην Ένωση οι οποίοι θεσπίστηκαν με την οδηγία 2009/156/ΕΚ (5). Η οδηγία 90/425/ΕΟΚ έχει πλέον καταργηθεί με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (6) και η οδηγία 2009/156/ΕΚ έχει πλέον καταργηθεί με τον κανονισμό (ΕΕ) 2016/429.
                  
               
                     (4)
                  
                  
                     Η απόφαση 2010/346/ΕΕ εκδόθηκε το 2010, όταν η ΛΑΙ θεωρήθηκε ενδημική στη Ρουμανία και η κατάσταση της νόσου στο εν λόγω κράτος μέλος παρουσίαζε κίνδυνο για την υγεία των ιπποειδών στην Ένωση.
                  
               
                     (5)
                  
                  
                     Ο κατ’ εξουσιοδότηση κανονισμός (ΕΕ) 2020/688 της Επιτροπής (7) καθορίζει μεταξύ άλλων τις απαιτήσεις υγείας των ζώων για τις μετακινήσεις ιπποειδών εντός της Ένωσης. Το άρθρο 22 παράγραφος 1 στοιχείο γ) του εν λόγω κατ’ εξουσιοδότηση κανονισμού καθορίζει απαιτήσεις σχετικά με τη ΛΑΙ οι οποίες πρέπει να πληρούνται για την αποστολή ιπποειδών σε άλλα κράτη μέλη.
                  
               
                     (6)
                  
                  
                     Κατά τη συνεδρίαση της μόνιμης επιτροπής φυτών, ζώων, τροφίμων και ζωοτροφών που έλαβε χώρα τον Φεβρουάριο του 2022, η Ρουμανία υπέβαλε στα άλλα κράτη μέλη και στην Επιτροπή έκθεση για την επικρατούσα κατάσταση, από την οποία προέκυψε ότι έχει σημειωθεί πρόοδος στην εξάλειψη της νόσου στο συγκεκριμένο κράτος μέλος και ορισμένα τμήματα της επικράτειάς του παρέμειναν απαλλαγμένα από τη νόσο για περισσότερους από 12 μήνες ή ο επιπολασμός της νόσου παρέμεινε εντός των ορίων που παρατηρούνται σε περιφερειακό επίπεδο σε άλλα κράτη μέλη. Από την έκθεση προκύπτει ότι το εθνικό πρόγραμμα εξάλειψης της ΛΑΙ που εφαρμόζεται στη Ρουμανία έχει αποδειχθεί αποτελεσματικό.
                  
               
                     (7)
                  
                  
                     Κατά συνέπεια, τα μέτρα που θεσπίζονται στην απόφαση 2010/346/ΕΕ έχουν καταστεί παρωχημένα, και οι απαιτήσεις υγείας των ζώων που ορίζονται στον κατ’ εξουσιοδότηση κανονισμό (ΕΕ) 2020/688 είναι πλέον επαρκείς για την κατοχύρωση της ασφαλούς μετακίνησης των ιπποειδών μεταξύ κρατών μελών.
                  
               
                     (8)
                  
                  
                     Επομένως, η απόφαση 2010/346/ΕΕ θα πρέπει να καταργηθεί.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2010/346/ΕΕ καταργείται.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 4 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  Εκτελεστικός κανονισμός (ΕΕ) 2018/1882 της Επιτροπής, της 3ης Δεκεμβρίου 2018, για την εφαρμογή ορισμένων κανόνων πρόληψης και ελέγχου νόσων σε κατηγορίες καταγεγραμμένων νόσων και για την κατάρτιση καταλόγου ειδών και ομάδων ειδών οργανισμών που συνιστούν σημαντικό κίνδυνο εξάπλωσης των εν λόγω καταγεγραμμένων νόσων (ΕΕ L 308 της 4.12.2018, σ. 21).
         
            (3)  Απόφαση 2010/346/ΕΕ της Επιτροπής, της 18ης Ιουνίου 2010, σχετικά με προστατευτικά μέτρα για τη λοιμώδη αναιμία των ιπποειδών στη Ρουμανία (ΕΕ L 155 της 22.6.2010, σ. 48).
         
            (4)  Οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (ΕΕ L 224 της 18.8.1990, σ. 29).
         
            (5)  Οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (ΕΕ L 192 της 23.7.2010, σ. 1).
         
            (6)  Κανονισμός (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
         
            (7)  Κατ’ εξουσιοδότηση κανονισμός (ΕΕ) 2020/688 της Επιτροπής, της 17ης Δεκεμβρίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά απαιτήσεις υγείας των ζώων για τις μετακινήσεις χερσαίων ζώων και αυγών για επώαση εντός της Ένωσης (ΕΕ L 174 της 3.6.2020, σ. 140).